# 6. pielikums – Piemērs politikai par ar revīziju nesaistītiem pakalpojumiem

Šajā pielikumā iekļauts vienkāršots paraugs politikai par ar revīziju nesaistītiem pakalpojumiem, kas sabiedrībai jāpielāgo savām vajadzībām un saimnieciskās darbības un iekšējās kārtības specifikai.

**[sabiedrība]**

**POLITIKA PAR REVIDENTA SNIEGTAJIEM AR REVĪZIJU NESAISTĪTIEM PAKALPOJUMIEM**

Šī politika paredz, ka revidenta piedāvātie ar revīziju nesaistītie pakalpojumi:

* tiek apstiprināti atbilstošās [sabiedrības] vadības līmenī un revīzijas komitejā.
* nerada revidenta neatkarības apdraudējumu;
* par tiem tiek regulāri ziņots [sabiedrības] revīzijas komitejai;
* nodrošina jebkādas sadarbības starp [sabiedrību] un revidentu atbilstību spēkā esošajiem normatīvajiem aktiem;
* tiek akceptēti tā, lai revidentam netiktu dota priekšroka, izvēloties citu pakalpojumu sniedzēju, un revidents tiek izvēlēts tikai tad, kad tas vislabāk atbilst darba veikšanai izvirzītajām prasībām un tam nepastāv interešu konflikts.

Šo politiku izstrādā un apstiprina revīzijas komiteja.

**A Neatkarības apsvērumi**

[Sabiedrības] revīzijas komitejai un vadībai ir jāpārliecinās, ka revidenta sniegtie pakalpojumi nemazina revidenta neatkarību. Faktori, kas būtu jāapsver, ietver:

* cik lielu daļu no kopējās revidenta saņemtās atlīdzības no [sabiedrības] veido atlīdzība par citu pakalpojumu sniegšanu;
* vai atalgojums revidenta nodarbinātajām personām, kuras veic [sabiedrības] gada pārskata revīziju, ir saistīts ar citu pakalpojumu sniegšanu un, ja tā, vai tas ietekmē, vai varētu ietekmēt, revidenta spriedumus vai neatkarību;
* vai personas, kuras veic revīziju, ir iesaistītas arī citu pakalpojumu sniegšanā [sabiedrībai];
* vai revīzijas pakalpojuma cena ir adekvāta vai arī revidentam varētu rasties vajadzība sniegt citus pakalpojumus [sabiedrībai], lai nodrošinātu gada pārskatu revīzijas pakalpojuma rentabilitāti;
* revidenta sniegtais neatkarības apliecinājums, kurā jānorāda, vai ir notikuši ārējā revidenta neatkarības prasību pārkāpumi.

**B Apstiprināšanas process**

Revīzijas komiteja uzrauga revidenta neatkarību un objektivitāti, t.sk. apstiprinot visus ar revīziju nesaistītu pakalpojumu sniegšanu, ko piedāvā (veic) [sabiedrības] revidents. Revīzijas komiteja šajā politikā ir noteikusi aizliegtos pakalpojumus, kurus revidents nedrīkst sniegt (skatīt aizliegto pakalpojumu sarakstu D sadaļā) jebkuros apstākļos.

Tāpat šī politika paredz pakalpojumu veidus, kurus uzskata par iepriekš apstiprinātiem (skatīt F sadaļu). Neatkarīgi no tā, vai iepriekšējs revīzijas komitejas apstiprinājums ar revīziju nesaistītiem pakalpojumiem ir iegūts vai nē, jebkāda revidenta iesaiste citu pakalpojumu sniegšanā ir pieļaujama tikai pēc zemāk aprakstīto apstiprināšanas prasību izpildes.

***Apstiprināšanas prasības***

* Revīzijas komitejas apstiprinājums ir jāsaņem pirms revidenta iesaistes ne-revīzijas pakalpojumu sniegšanā.
* Rakstisks neatkarības apliecinājums revidentam ir jāiesniedz par visiem revidenta sniegtajiem pakalpojumiem.
* [aprakstīt kārtību kādā sabiedrības vadība iesniedz revīzijas komitejai ar revīziju nesaistītu atļauto pakalpojumu apstiprinājumu pieprasījumu].
* Ja mainās pakalpojuma (projekta) priekšmets vai atlīdzības apmērs, revīzijas komiteja apstiprina šo projektu atkārtoti. Piemēram, ja iepriekš apstiprinātā pakalpojuma ar plānoto cenu EUR 20 000 apjoms pieaug līdz EUR 100 000, ir jāsaņem revīzijas komitejas apstiprinājums.

[Sabiedrība] ir noteikusi šādus lēmuma pieņemšanas līmeņus:

|  |  |
| --- | --- |
|  | **Atbilstošais lēmuma pieņemšanas līmenis** |
| Revidenta darbinieku pieņemšana darbā | Revīzijas komiteja |
| Revīzijas pakalpojuma cena | Revīzijas komiteja |
| Iepriekš neapstiprināti pakalpojumi neatkarīgi no to cenas | Revīzijas komiteja |
| Jebkurš projekts > EUR [100 000] | Revīzijas komiteja |
| Revīzijas komitejas pēc noklusējuma apstiprināti pakalpojumi vērtībā no EUR [20 000] līdz EUR 100 000] | Valdes priekšsēdētājs |
| Revīzijas komitejas pēc noklusējuma apstiprināti pakalpojumi vērtībā zem EUR [20 000] | Attiecīgās struktūrvienības vadība |

**C Aizliegtie pakalpojumi**

Revidentam ir aizliegts sniegt pakalpojumus, kas mazina vai varētu mazināt tā neatkarību. Aizliegto pakalpojumu vidū parasti ir tādi pakalpojumi, kuru ietvaros revidents:

* piedalās darbībās, ko parasti veic sabiedrības vadība;
* tiek atalgots, balstoties uz sasniegtajiem rezultātiem, vai komisijas maksas veidā;
* rīkojas, aizstāvot [sabiedrības] intereses;
* varētu pārbaudīt pats sava darba rezultātus.

Revidents aizliegtos pakalpojumus nedrīkst tieši vai netieši sniegt revidējamajai sabiedrībai, tās mātes sabiedrībai vai tās kontrolētajai sabiedrībai, kas atrodas Eiropas Savienībā[[1]](#footnote-1).

***Laika posmā no revidējamā pārskata perioda sākuma līdz revīzijas ziņojuma izdošanai revidents nedrīkst sniegt šādus pakalpojumus:***

* nodokļu pakalpojumus attiecībā uz:
	+ nodokļu deklarāciju un veidlapu sagatavošanu;
	+ iedzīvotāju ienākuma nodokli un darba devēja un darba ņēmēja valsts sociālās apdrošināšanas obligātajām iemaksām;
	+ muitas nodokļiem;
	+ publiskā sektora subsīdiju un nodokļu atvieglojumu apzināšanu, ja vien likumā nav paredzēts revidenta atbalsts attiecībā uz šādiem pakalpojumiem;
	+ atbalstu saistībā ar nodokļu iestāžu veiktajām nodokļu inspekcijām, ja vien likumā nav paredzēts revidenta atbalsts attiecībā uz šādām inspekcijām;
	+ tiešo un netiešo nodokļu un atliktā nodokļa aprēķināšanu;
	+ konsultāciju sniegšanu nodokļu jomā.
* pakalpojumus, kas sasaistīti ar jebkādu dalību sabiedrības pārvaldībā vai lēmumu pieņemšanā;
* grāmatvedības kārtošanu un grāmatvedības uzskaites un gada pārskatu sagatavošanu;
* algu aprēķinu pakalpojumus;
* juridiskie pakalpojumi saistībā ar:
	+ vispārēju konsultāciju sniegšanu;
	+ sarunu risināšanu revidētās struktūras vārdā un
	+ darbību pārstāvja statusā strīdu izšķiršanā tiesā;
* vērtēšanas pakalpojumus, tostarp vērtēšanu, ko veic saistībā ar aktuāra pakalpojumiem vai tiesāšanās atbalsta pakalpojumiem;
* pakalpojumus, kas saistīti ar sabiedrības iekšējās revīzijas darbībām;
* pakalpojumus, kas saistīti ar sabiedrības finansēšanu, kapitāla struktūru un piešķiršanu, ieguldījumu stratēģiju, izņemot apliecinājuma pakalpojuma sniegšanu attiecībā uz gada pārskatiem, piemēram, apstiprinājuma vēstuļu izdošanu saistībā ar sabiedrības izdotiem prospektiem;
* sabiedrības akciju piedāvāšanu, tirdzniecību vai sākotnējo izvietošanu;
* ar cilvēkresursiem saistītus pakalpojumus attiecībā uz:
	+ vadību, kas var būtiski ietekmēt to grāmatvedības uzskaites vai gada pārskatu sagatavošanu, uz kuriem attiecas obligātā revīzija, ja šādi pakalpojumi ietver:
		- kandidātu meklēšanu vai atlasi šādām funkcijām, vai
		- atsauksmju pārbaudes veikšanu attiecībā uz šādu funkciju kandidātiem;
	+ sabiedrības organizatoriskās struktūras veidošanu;
	+ izmaksu kontroli.[[2]](#footnote-2)

***Finanšu gadā, kas ir tieši pirms laika posma no pārskata perioda sākuma līdz revīzijas ziņojuma izdošanai, revidents nedrīkst sniegt šādus pakalpojumus:***

* iekšējās kontroles vai riska pārvaldības procedūru izveidošana un īstenošana attiecībā uz finanšu informācijas sagatavošanu un/vai kontroli vai finanšu informācijas tehnoloģiju sistēmu izveidošanu un ieviešanu.[[3]](#footnote-3)

***Revidentam ir atļauts sniegt šādus ar revīziju nesaistītus pakalpojumus:***

* nodokļu konsultanta pakalpojumu sniegšanu, tai skaitā konsultāciju sniegšanu attiecībā uz nodokļu atvieglojumiem, nodokļu aprēķināšanu, un nodokļu deklarāciju sagatavošanu;
* konsultāciju sniegšanu attiecībā uz finanšu palīdzības un atbalsta maksājumu saņemšanu[[4]](#footnote-4).

***ar nosacījumu, ka tiek izpildītas šādas prasības:***

* šiem pakalpojumiem nav tiešas ietekmes vai ir nebūtiska ietekme uz [sabiedrības] gada pārskatu, atsevišķi vai kopumā ņemot;
* šiem pakalpojumiem nav saistības ar [sabiedrības] vadīšanu vai lēmumu pieņemšanu;
* šo pakalpojumu ietekmes uz [sabiedrības] gada pārskatu novērtējums ir vispusīgi dokumentēts un paskaidrots revidenta papildu ziņojumā revīzijas komitejai;
* revidents ievēro normatīvajos aktos (tai skaitā Revīzijas pakalpojuma likumā) noteiktās neatkarības prasības;
* šo pakalpojumu sniegšanu, pirms tie tiek uzsākti, ir apstiprinājusi [sabiedrības] revīzijas komiteja.[[5]](#footnote-5)

**D Atlīdzība par ar revīziju nesaistītu pakalpojumu sniegšanu**

Ja revidents vienlaikus [sabiedrībai] vai tās mātes vai meitas sabiedrībai sniedz arī ar revīziju nesaistītus pakalpojumus (kas nav C sadaļā minētie ar revīziju nesaistītie aizliegtie pakalpojumi), trīs secīgus pārskata gadus vai ilgāk, aprēķinātās atlīdzības kopsumma par šiem ar revīziju nesaistītajiem pakalpojumiem minētajā trīs pārskata gadus ilgajā laikposmā nedrīkst pārsniegt 70 procentus no vidējās gada atlīdzības par gada pārskata revīziju (pārbaudi). Vidējo pārskata gada atlīdzību aprēķina, pamatojoties uz pēdējo trīs pārskata gadu laikā aprēķināto atlīdzību par gada pārskata revīziju, kas veikta [sabiedrībai] un — attiecīgā gadījumā — tās mātes vai meitas sabiedrībai.[[6]](#footnote-6)

Atlīdzības aprēķinā (gan revīzijas, gan ar revīziju nesaistītiem pakalpojumiem) tiek iekļautas arī atlīdzības, ko revidents ir saņēmis no [sabiedrības] meitas un / vai mātes sabiedrībām, kas nav SNS un / vai no ES esošām [sabiedrības] filiālēm, ja minētos pakalpojumus nodrošina ES dalībvalstī reģistrēts revidents. Atlīdzības aprēķins ir balstīts uz informāciju, ko [sabiedrība] sniedz savos gada pārskatos (gan par gada pārskatu revīziju, gan ar revīziju nesaistītiem pakalpojumiem), kā to nosaka normatīvo aktu prasības. Atlīdzības aprēķinā iekļauj arī tādus ar revīziju nesaistītus pakalpojumus, kurus revidents ir sniedzis [sabiedrībai], bet rēķins ir ticis izrakstīts kādai citai [sabiedrības] koncerna sabiedrībai. Atlīdzības aprēķinā iekļaujamas arī summas, ko [sabiedrība] maksā revidenta apakšuzņēmējiem.

Ja revīzijas pakalpojumus sniedz vairāki revidenti, noteiktie 70 procenti tiek aprēķināti no katra revidenta saņemtās atlīdzības par gada pārskatu revīziju.

Ja ar revīziju nesaistītus pakalpojumus sniedz revidenta uzņēmuma tīkla cits uzņēmums, atlīdzības, kas tiek maksātas šim uzņēmumam, netiek ņemtas vērā, rēķinot augstāk minētos atlīdzības ierobežojumus. Ierobežojumi attiecībā uz atlīdzību par ar revīziju nesaistītu pakalpojumu sniegšanu attiecas tikai uz [sabiedrības] gada pārskatu revidentu, ja tas sniedz ar revīziju nesaistītus pakalpojumus.

Revīzijas komitejai ir pienākums regulāri uzraudzīt revidenta atlīdzības apmēru, lai nodrošinātu atbilstību augstāk minētajai prasībai.

Informāciju par atlīdzību revidentam atklāj gada pārskatā.

**E Pēc noklusējuma (iepriekš) apstiprināti ar revīziju nesaistīti pakalpojumi**

Pēc noklusējuma (iepriekš) apstiprinātos pakalpojumus nosaka revīzijas komiteja šajā politikā. Jebkādi revidenta piedāvātie projekti, kas nav minēti šajā politikā kā pēc noklusējuma (iepriekš) apstiprināti ar revīziju nesaistīti pakalpojumi, vai kuru atbilstību šim sarakstam ir nepieciešams izvērtēt, ir uzskatāmi par tādiem, kas nav iepriekš apstiprināti. Visus iepriekš apstiprinātus projektus izvērtē un apstiprina revīzijas komiteja, pienācīgi novērtējot iespējamo apdraudējumu revidenta neatkarībai, kā arī nepieciešamos šī riska mazināšanas mehānismus.

Pēc noklusējuma (iepriekš) apstiprināti ar revīziju nesaistīti pakalpojumi:

* ziņojumu, kas satur finanšu vai ne finanšu informāciju, kas sagatavota, lai ievērotu grupas pārvaldības mērķus, revīzija, piemēram, ikgadējais ilgtspējas pārskats;
* atsevišķu koncerna sabiedrību finanšu informācijas revīzija šo sabiedrību pārdošanas un aizdevuma darījumu ietvaros;
* revidēto gada pārskatu tulkošana citā valodā;
* [citi pakalpojumi].
1. Revīzijas pakalpojumu likuma 37.6 panta pirmā daļa [↑](#footnote-ref-1)
2. Regulas 5. pants [↑](#footnote-ref-2)
3. Regulas 2014. gada 27. maijā Eiropas Savienības Oficiālais Vēstnesī publicētie labojumi [↑](#footnote-ref-3)
4. Revīzijas pakalpojumu likuma 37.6 panta otrā daļa [↑](#footnote-ref-4)
5. Revīzijas pakalpojumu likuma 37.6 panta trešā daļa [↑](#footnote-ref-5)
6. Revīzijas pakalpojumu likuma 37.7 panta pirmā daļa [↑](#footnote-ref-6)